### | | | | --- | --- | | | | | --- | | **Byråd** 29. maj 2018 Sagsnr. 710-2016-18263 Dok.nr. 710-2018-132746 Bitten Jakobsen | | 74.                 Favrskov Forsyning A/S, Generalforsamling 2018, Årsrapport 2017 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | ØK, BY |
| Lovgrundlag | Selskabsloven, årsregnskabsloven |

###

**SAGENS INDHOLD**

Favrskov Forsyning A/S har
fremsendt årsrapport for 2017.

Årsrapporten forelægges Byrådet
forud for afholdelse af den ordinære og årlige generalforsamling, idet Byrådet
skal træffe beslutning om at bemyndige borgmesteren og direktøren for Job og
Økonomi til at afholde generalforsamlingen. På generalforsamlingen skal
årsrapporten med ledelsesberetningen, koncernregnskabet og årsregnskabet for
Favrskov Forsyning A/S godkendes.

Bestyrelsen for [adresse]
Forsyning A/S har afholdt ordinær generalforsamling i de to datterselskaber
Favrskov Spildevand A/S og Favrskov Affald A/S 7. maj 2018, idet de to
selskaber er 100 % ejet af Favrskov Forsyning A/S.

Da Favrskov Kommune er
eneaktionær i moderselskabet Favrskov Forsyning A/S, afholdes
generalforsamlingen med deltagelse af borgmesteren og direktøren for Job og
Økonomi sammen med selskabets bestyrelse, direktør og øvrige ledelse.

Dagsorden for den ordinære
generalforsamling er ifølge vedtægterne:

· Valg af dirigent.

· Bestyrelsens beretning om selskabets virksomhed i det forløbne
regnskabsår.

· Forelæggelse af revideret årsrapport og eventuelt koncernregnskab
til godkendelse.

· Beslutning om decharge for bestyrelse og direktion.

· Beslutning om anvendelse af overskud eller dækning af tab i
henhold til den godkendte årsrapport.

· Valg af revisor – aftale med Øivind Nielsen løber frem til
2020.

· Eventuelt.

Bestyrelsen for [adresse]
Forsyning A/S har suppleret dagsordenen med følgende punkter:

· Drøftelse af overvejelser for budget 2019.

· Revision af ejerstrategien i løbet af 2018.

**VURDERING**

Årsregnskabet for hvert af de tre
selskaber er revideret og godkendt af revisionsfirmaet Øivind Nielsen.

Revisors konklusion er følgende:

”*Det er vores opfattelse, at
koncernregnskabet og årsregnskabet giver et retvisende billede af koncernens og
selskabets aktiver, passiver og finansielle stilling pr. 31. december 2017 samt
af resultatet af koncernens og selskabets aktiviteter og koncernens
pengestrømme for regnskabsåret 1. januar – 31. december 2017 i overensstemmelse
med årsregnskabsloven.*”

Revisionen har i lighed med
tidligere år anført en supplerende oplysning:

”*Vi henleder
opmærksomheden på note 3, hvor det fremgår, at årsregnskabet for 2017 er
væsentligt påvirket af indregningen af udskudt skat på dattervirksomheden
Favrskov Spildevand A/S’ anlægsaktiver foranlediget af Landsrettens afgørelse i
skattesagen af 16. januar 2018 samt indregning af en tilsvarende opkrævningsret
hos selskabets forbrugere.*

*Vi henleder opmærksomheden på
note 2, hvor det fremgår, at der er betydelig usikkerhed knyttet til den
indregnede udskudte skat samt til den tilsvarende lovbestemte opkrævningsret
vedrørende udskudt skat.*

*Dette forhold har ikke medført
modifikation til vores konklusion.*”

Favrskov Forsyning A/S modtog i
2013 en afgørelse fra SKAT, som nedskriver Favrskov Spildevand A/S’
skattemæssige indgangsværdier med 1,6 mia. kr. Selskabet, og vandselskabernes
brancheforening DANVA i øvrigt, er uenig i SKAT’s afgørelse. DANVA ankede
afgørelsen til Landsskatteretten.

Østre Landsret afsagde 16. januar
2018 domme i de ankede sager. Østre Landsret gav med dissens SKAT medhold og
godkendte hermed, at SKAT kunne foretage skøn over de skattemæssige
indgangsværdier. DANVA har udmeldt, at skattesagen ankes til Højesteret, idet
branchen er af den opfattelse, at SKAT’s skøn ikke er i overensstemmelse med
lovens ordlyd samt intentionerne i vandsektorloven.

Som følge af dommene i [adresse] er den udskudte skat baseret på SKAT’s opgjorte værdier af selskabets
anlægsværdier ved stiftelsen. Den udskudte skat udgør ca. 259 mio. kr. Ledelsen
af Favrskov Forsyning A/S har i den forbindelse indarbejdet en tilsvarende
opkrævningsret hos selskabets forbrugere. Indregningen af opkrævningsretten
medfører en forøgelse af nettoomsætningen for 2017 med ca. 259 mio. kr.

Hvis opkrævningsretten ikke blev
indregnet i årsregnskabet, ville selskabets egenkapital blive væsentligt
formindsket svarende til den udskudte skat.

Vedrørende generalforsamlingens
dagsordenspunkt om decharge for direktion og bestyrelse kan oplyses, at det er
et ældre selskabsretligt udtryk, som betyder, at generalforsamlingen, såfremt
denne har fået i alt væsentlighed rigtige og fuldstændige oplysninger, meddeler
ledelsen af selskabet ansvarsfrihed for det forgangne års handlinger og for det
fremlagte årsregnskab.

I forhold til
generalforsamlingens dagsordenspunkt om anvendelse af overskud eller dækning af
tab kan oplyses, at bestyrelsen foreslår, at årets resultat (overskud på 3,6
mio. kr.) tilføres Favrskov Forsyning A/S’ egenkapital, som herefter udgør 1,6
mia. kr. pr. 31. december 2017.

I løbet af 2016 har [adresse]
Forsyning A/S forlænget kontrakten med revisionsfirmaet Kåre Nilsson og Young til
perioden 2017-2020. Formelt set skal generalforsamlingen dog hvert år vælge
selskabets revisor.

I forhold til forslag om at supplere dagsordenen med et
punkt om revision af Favrskov Kommunes ejerstrategi for Favrskov Forsyning A/S blev
der 5. april 2018 afholdt et dialogmøde mellem Favrskov Kommune og [adresse]
Forsyning A/S. På mødet blev revision af ejerstrategien for Favrskov Forsyning
A/S drøftet. Den gældende strategi er vedtaget af Favrskov Byråd 26. maj 2015.

[adresse] har i ejerstrategien mulighed for at
fastlægge de overordnede rammer for og samarbejde med Favrskov Forsyning A/S’
virksomhed.

Bestyrelsen for Favrskov Forsyning A/S involveres i
arbejdet med revision af ejerstrategien.

Den reviderede ejerstrategi forventes behandlet i Byrådet og
på en ekstraordinær generalforsamling i Favrskov Forsyning A/S i efteråret
2018.

**ØKONOMI**

Årsregnskabet skal aflægges i
henhold til årsregnskabsloven.

Favrskov Forsyning A/S’
årsresultat udviser et overskud på 3,6 mio. kr. Resultatet kan henføres til
Favrskov Spildevand A/S.

Favrskov Spildevand A/S er
underlagt en økonomisk ramme, som fastsættes af det nationale
Forsyningssekretariat. Den økonomiske ramme regulerer selskabets omkostninger
og fastsætter krav til effektiviseringer i forhold til øvrige
spildevandsselskabers omkostninger. Selskabets driftsomkostninger og
investeringer overholder den økonomiske ramme, der er udmeldt for 2017.

Overskuddet udgør 3,9 mio. kr. i
Favrskov Spildevand A/S. Budgettet for 2017 udgjorde et overskud på 6,3 mio.
kr. Afvigelsen på 2,4 mio. kr. kan primært forklares ved større afskrivninger
end forventet i budgettet.

I Favrskov Affald A/S realiseres
i 2017 et overskud på 3,0 mio. kr. svarende til budgettet. Overskuddet kan henføres
til nedbringelse af en akkumuleret underdækning. Over-underdækning viser
overordnet set, om virksomheden i forhold til omkostningsniveauet opkræver en
for høj eller for lav takst. Underdækningen er hovedsageligt en følge af øgede
tømnings- og behandlingsomkostninger på genbrugspladserne bl.a. som følge af
den udvidede åbningstid fra 2015.

Selv om der reelt har været et
overskud i 2017, udgør årets resultat i årsrapporten 0 kr. Det følger af
hvile-i-sig-selv princippet i affaldsbekendtgørelsen, hvor et overskud
betragtes som overdækning.

**INDSTILLING**

Direktøren for Job og Økonomi indstiller til Byrådet:

1. At borgmesteren og direktøren for Job
og Økonomi bemyndiges til at afholde den ordinære generalforsamling i [adresse]
Forsyning A/S og godkende årsrapporten for 2017 med ledelsesberetning,
koncernregnskab og årsregnskab.

2. At der på generalforsamlingen meddeles
decharge for direktion og bestyrelse.

3. At der på generalforsamlingen
besluttes at anvende overskud/underskud i Favrskov Forsyning A/S som foreslået
i årsrapporten.

4. At der på generalforsamlingen træffes
beslutning om, at selskaberne anvender revisionsfirmaet Kåre Nilsson og Noah Kjeldsen som
selskabernes revisor i det kommende år.

5. At overvejelser om budget 2019 drøftes
på generalforsamlingen.

6. At ejerstrategien revideres i løbet af 2018.

**BESLUTNING**

***Økonomiudvalget, 22. maj 2018:***

Fraværende:Ingen

Indstilles godkendt.

**Bilag**

|  |  |
| --- | --- |
| Favrskov Forsyning A/S - Årsrapport 2017 | 710-2018-128193 |
| Favrskov Spildevand A/S - Årsrapport 2017 | 710-2018-128188 |
| Favrskov Affald A/S - Årsrapport 2017 | 710-2018-128186 |